22/02/2017 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Educación, Cultura e Deportes
Acordo Xunta de Goberno 17/02/17 que aproba as Bases do programa de subvencións a entidades sen ánimo de lucro para realizar actividades culturais durante o ano 2017

Bases reguladoras do programa de subvencións a entidades sen ánimo de lucro para realizar actividades culturais durante o ano 2017 Na sesión celebrada o día 17 de febreiro de 2017, a Xunta de Goberno acordou aprobar as Bases reguladoras do programa de subvencións a entidades sen ánimo de lucro para realizar actividades culturais durante o ano 2017, que se transcriben deseguido: PROGRAMA DE SUBVENCIÓNS A ENTIDADES SEN ÁNIMO DE LUCRO PARA REALIZAR ACTIVIDADES CULTURAIS DURANTE O ANO 2017 BASES ESPECÍFICAS DO PROGRAMA (complementarias das bases reguladoras xerais) Datos do programa Base 3. Obxecto 3.1 Obxecto específico do programa FO203/2017 As axudas económicas obxecto da presente convocatoria destinaranse á realización de actividades culturais por parte das entidades sen ánimo de lucro que forman parte dos seguintes catro ámbitos: a. Entidades de natureza cultural (asociacións culturais e entidades que teñan o seu carácter cultural debidamente acreditado no seus estatutos). Apoiarase o desenvolvemento de actividades culturais vinculadas á creación, investigación, formación e difusión cultural e á dinamización sociocultural do territorio. b. Entidades de natureza veciñal (asociacións de veciñas e veciños, asociacións xuvenís, asociacións de mulleres rurais…). Apoiarase unicamente o desenvolvemento de actividades e proxectos culturais orientados á dinamización sociocomunitaria e á vertebración e cohesión social. c. Entidades de natureza educativa (ANPAS de centros educativos públicos), asociacións sociopedagóxicas). Apoiarase unicamente o desenvolvemento de actividades e proxectos culturais orientados ao fomento dos contidos educativos e ao desenvolvemento persoal do alumnado dos centros educativos públicos da provincia. d. Entidades de natureza social e asistencial (entidades que realizan o seu labor de xeito prioritario no campo dos servizos sociais) Apoiarase unicamente o desenvolvemento de proxectos e actividades culturais orientados á información e sensibilización social sobre o campo de traballo das entidades peticionarias e ao traballo cos seus destinatarios directos a través de contidos artísticos e culturais. Apoiaranse as programacións anuais ou proxectos e actividades específicas de carácter cultural a desenvolver no ano 2017. Unicamente serán obxecto de axuda os gastos de carácter corrente, en ningún caso bens inventariables. A realización do programa de actividades para o que fose concedida a subvención será de exclusiva responsabilidade da entidade, así como as obrigas fiscais e de seguridade social que delas se deriven. Con ánimo de clarificar o obxecto da convocatoria, indicamos a modo de exemplo unha relación de actividades susceptíbeis de contaren con apoio económico dentro desta convocatoria: • As actividades de elaboración, edición e difusión de contidos culturais: libros, revistas, discos, filmes, propostas musicais e escénicas, exposicións, xornadas, congresos, clubs de lectura, recitais … • As programacións artísticas: ciclos, certames, xornadas, concertos, presentacións… • O desenvolvemento de traballos e actividades culturais de investigación, formación, análise ou debate: seminarios, cursos, congresos, simposios, xornadas formativas, publicacións, mesas debate, conferencias, charlas… • Os proxectos socioculturais e as actividades culturais de apoio ao desenvolvemento persoal dos veciños e veciñas. • As actividades de recuperación da historia e a memoria local. • O apoio e fomento da creatividade artística das persoas e colectivos. • As actividades de posta en valor e difusión do patrimonio cultural material e inmaterial e de dinamización do territorio: publicacións, guías, roteiros patrimoniais, contidos audiovisuais… 3.2 Gastos subvencionables neste programa: * Resolución do 26/03/2013, do Plan de contabilidade de pequenas e medianas entidades sen fins lucrativos. Base 4. Exclusións Exclusións específicas do programa FO203/2017 Ademais das exclusións expresadas na base 4 das bases reguladoras, non serán obxecto de subvención neste programa: • Os eventos de carácter económico vinculados á recreación histórica (feiras históricas, mercados medievais e similares) ou á celebración gastronómica (festas, xornadas de degustación de produtos e similares). • As actividades de carácter non estritamente cultural, como viaxes de ocio (excursións, viaxes turísticos e similares) ou festas e celebracións de carácter veciñal (festas parroquiais, veciñais, gastronómicas…). • As actividades formativas non vinculadas directamente a contidos artísticos (mecanografía, informática, manualidades, patchwork, cociña…). • As actividades deportivas e de tempo libre, de promoción económica, de servizos sociais e de turismo. • Os festivais musicais, audiovisuais e de artes escénicas que son obxecto específico do programa FO223. • As actuacións artísticas solicitadas dentro da Rede Cultural. • Os gastos de carácter xeral da entidade (persoal e gastos correntes). Só serán subvencionables os gastos que se adscriban directamente á realización da actividade obxecto da subvención, co límite máximo do 13% dos gastos directos da actividade. Estes gastos deberán especificarse motivadamente no orzamento. • Os gastos de manutención, aloxamento e atención protocolarias; por iso, este tipo de gastos, tampouco poderán incluírse nos orzamentos que se presenten para calquera outra finalidade. • Os gastos financeiros. Base 5. Entidades solicitantes Requisitos específicos do programa FO203/2017 • A presente convocatoria vai dirixida a entidades sen ánimo de lucro, con domicilio fiscal na provincia da Coruña ou que acrediten que as actividades obxecto da subvención se realizarán no ámbito territorial desta provincia. • Quedan excluídas as entidades titulares de museos, centros de interpretación ou bibliotecas e as fundacións da provincia da Coruña (que teñen o programa específico FO200); as corais polifónicas, bandas de música populares, entidades de música e baile tradicional galego e formacións musicais de grande formato da provincia da Coruña (que teñen o programa específico FO213). Base 6. Obrigas das entidades • As entidades solicitantes procederán á inclusión do logotipo da Deputación nos soportes de difusión das actividades subvencionadas facendo constar ao seu carón o texto: “Actividade subvencionada pola Deputación da Coruña” • As entidades solicitantes deberán ter a súa páxina web oficial e o conxunto de soportes informativos e de difusión das súas actividades en lingua galega, sen que iso exclúa a posibilidade de utilizaren tamén outras linguas. Non se subvencionarán solicitudes que exclúan a lingua galega como lingua de uso vehicular dos soportes divulgativos das actividades (web, redes sociais, cartelaría, folletos e equivalentes). • O incumprimento destes requisitos levará parella a perda da subvención. Base 7. Solicitude 7.1 Prazo e presentación de solicitudes específicos do programa FO203/2017 O prazo de presentación de solicitudes determinarase no anuncio de publicación da convocatoria deste programa no BOP da Coruña, a través do Sistema Nacional de Publicación de Subvencións.7.2 Documentación específica do programa FO203/2017 Ademais da documentación relacionada na base 7.2 das bases reguladoras, as entidades solicitantes teñen que achegar, de xeito telemático: 1.- Dossier explicativo da natureza e traxectoria da entidade solicitante e da proposta de actividade para a que solicita a subvención. Deberá incluír a seguinte información: • Traxectoria da entidade (ano de fundación, anos de funcionamento) • Descrición das características da entidade • Descrición da labor de colaboración con outras entidades sociais e culturais, caso de existir. • Descrición das liñas de traballo da entidade e relación dos grupos de traballo internos existentes en cada ámbito de acción. • Indicación da páxina web e redes sociais para a difusión das actividades da asociación.2.- Memoria explicativa da actividade para a que solicita a subvención, que conterá como mínimo os seguintes aspectos: • Actividades a desenvolver. • Obxectivos que se perseguen con elas. • Colectivos e persoas destinatarias. • Calendario das actividades. • Estratexias de difusión pública e creación de públicos.3.- Estatutos da entidade adaptados á lexislación vixente, nos que conste a inscrición no rexistro público correspondente.4.- Orzamento estimado dos gastos derivados da realización do investimento, desagregado por conceptos.5.- Importe da subvención solicitada, que non poderá superar o 80% do orzamento de gastos.6.- Declaración doutras subvencións concedidas ou solicitadas para o mesmo obxecto.7.- Certificación do número de persoas asociadas 8.- Declaración da disposición gratuita do seu local a outras entidades.9.- Declaración da utilización da lingua galega na realización do proxecto.10.- Acreditación da propiedade ou alugueiro de local, caso de existir. Poderase requirir a entidade para que achegue cantos datos, documentos complementarios e aclaracións resulten necesarios para a tramitación e resolución do procedemento. Base 8. Resolución 8.1 Valoración das solicitudes específicas do programa FO203/2017 • Coeficiente de financiamento derivado da solicitude: ata 10 puntos. • Traxectoria e base social da entidade: ata 15 puntos. • Menos de 5 anos de actividade continuada, 2 puntos. • Entre 5 e 10 anos de actividade continuada, 3 puntos • Máis de 10 anos de actividade continuada, 5 puntos. • Entre 26 e 50 persoas asociadas, 5 puntos. • Entre 51 e 100 persoas asociadas, 7 puntos. • Máis de 100 persoas asociadas, 10 puntos. • Vertebración, aproveitamento social e cooperación sociocultural: ata 15 puntos. • A entidade conta con local en propiedade ou en alugueiro, 2 puntos. • A entidade pon o seu local a disposición doutras entidades de forma gratuita, 3 puntos. • O proxecto ou actividades van ser desenvolvidas en colaboración con outra entidade a maiores da que presenta a proposta: 5 puntos • O proxecto ou actividades van ser desenvolvidas conxuntamente por dúas (ou máis) entidades a maiores da que presenta a proposta: 10 puntos. • Natureza cultural, diversificación e estabilidade das liñas de traballo da entidade: ata 30 puntos. • A entidade conta con grupo estábel de persoas no campo das artes escénicas ou musicais (grupo de teatro, grupo coral, formación musical…), ata 5 puntos. • A entidade conta con grupo estábel de persoas no campo da lectura, o libro e a edición, (club de lectura, grupo de aprendizaxe de escritura…), ata 5 puntos. • A entidade conta con grupo estábel de persoas no campo da imaxe, as artes plásticas e o audiovisual (espazo e programación expositiva, grupo de creación audiovisual, artístico e/ou fotográfico…) ata 5 puntos. • A entidade conta con grupo estábel de persoas no campo do patrimonio material e/ou inmaterial (grupo de investigación e divulgación patrimonial e equivalentes), ata 5 puntos. • A entidade conta con grupo estábel de persoas no campo do pensamento, a historia e o debate social (grupo de recuperación da memoria local e equivalentes, ata 5 puntos). • A entidade conta con páxina web e perfís de redes sociais actualizados para a difusión e recollida de toda a actividade realizada: ata 5 puntos. • Interese da proposta presentada: ata 30 puntos. Valoraranse, no informe técnico correspondente, os seguintes aspectos: • A calidade e a solvencia técnica da proposta, ata10 puntos. • O interese cultural da proposta, ata10 puntos. • O impacto sociocultural e estratexias de creación de públicos previstas na proposta, ata 10 puntos. Base 9. Xustificación e pagamento 9.3 Documentación específica do programa FO203/2017 • Memoria xustificativa da realización da actividade e do cumprimento das condicións impostas na concesión da subvención, que conterá, como mínimo, os seguintes aspectos: actividades desenvoltas; temporalización; cuantificación e perfil dos participantes; resultados obtidos. A Coruña, 17 de febreiro de 2017 O PRESIDENTE O SECRETARIO Valentín González Formoso José Luis Almau Supervía